|  |  |  |
| --- | --- | --- |
| Veterinærinstituttet | |  |
| Deres ref | Vår ref | Dato |
|  | 17/6412 | 02.01.18 |
|  | | |

Statsbudsjettet 2018: Tildelingsbrev til Veterinærinstituttet

[1. Innledning 1](#_Toc502661377)

[2. Overordnede utfordringer og prioriteringer 2](#_Toc502661378)

[3. Mål og indikatorer 2](#_Toc502661379)

[4. Prioriterte tiltak og bestillinger i 2018 4](#_Toc502661380)

[5. Budsjettvedtak for 2018 4](#_Toc502661381)

[6. Rapportering 5](#_Toc502661382)

[Vedlegg 1: Styringskalenderen for 2018 6](#_Toc502661383)

# Innledning

Vi viser til Innst. 12 S (2017–2018) og Prop. 1 S (2017–2018) for Nærings- og fiskeridepartementet og meddeler med dette Stortingets budsjettvedtak og departementets styringssignaler for Veterinærinstituttet i 2018.

Tildelingsbrevet fastsetter mål, indikatorer og prioriterte tiltak for Nærings- og fiskeridepartementets tildeling til Veterinærinstituttet i 2018. Brevet spesifiserer også enkelte konkrete oppgaver og bestillinger for 2018, men gir ikke en uttømmende oversikt over virksomhetens oppgaver.

Departementet tar forbehold om at virksomheten innenfor gjeldende budsjettrammer kan bli pålagt enkelte oppgaver i tillegg til de som er beskrevet i dette brevet. I slike tilfeller skal det sendes supplerende tildelingsbrev.

# Overordnede utfordringer og prioriteringer

Regjeringen ønsker en forutsigbar vekst i fiskeri- og havbruksnæringen. Dette krever kunnskap som både bidrar til god konkurransekraft og til å løse miljø- og bærekraftsutfordringer. Meld. St. 16 (2014-2015) *Forutsigbar og miljømessig bærekraftig vekst i norsk lakse- og ørretoppdrett* utgjør et viktig grunnlag for Veterinærinstituttets (VI) arbeid både på kort og lang sikt. Regjeringen har iverksatt "Trafikklys systemet" for justering av havbruksnæringens produksjonskapasitet, og VIs kompetanse vil være viktig for en oppdatering og videreutvikling av systemet. I 2017 har regjeringen lagt frem en havstrategi, «Ny vekst, stolt historie». Strategien fremhever at Norge skal være en ledende havnasjon. For å oppnå dette vil regjeringen bidra til størst mulig samlet verdiskaping innnenfor bærekraftige rammer og sysselsetting i havnæringene gjennom å bidra til gode rammebetingelser, legge til rette for kunnskaps- og teknologiutvikling, og styrke havnæringenes internasjonale konkurransekraft. Meld. St. Meld. St. 22 (2016–2017) *Hav i utenriks- og utviklingspolitikken* løfter frem havet som et sentralt interesseområde for norsk utenriks- og utviklingspolitikk ved å vektlegge bærekraftig bruk og verdiskaping, rene og sunne hav og blå økonomi i utviklingspolitikken.

# Mål og indikatorer

## Målbilde

|  |
| --- |
| Samfunnsoppdrag |
| VIs viktigste funksjon er å utvikle beredskap og kompetanse for å avverge og bekjempe helsetrusler hos fisk, dyr og mennesker. VI bistår myndigheter, produsenter og andre over hele landet i å hindre spredning av smittestoffer og utvikling av sykdom hos dyr og mennesker. VI samarbeider videre med myndighetene og næringslivet om å utvikle bærekraftig bioøkonomi i Norge. |

|  |
| --- |
| Hovedmål |
| God helse hos dyr, fisk og mennesker |

Veterinærinstituttets aktivitet kan sammenfattes i begrepet «én helse», et begrep som illustrerer at når det gjelder helse hos dyr, planter, miljø eller mennesker, så henger «alt sammen med alt». VIs hovedoppgave innen én helse er å generere kunnskap om og å opprettholde god beredskap mot sykdom som truer helse og velferd for landdyr og fisk, og mot sykdom som kan overføres til mennesker. Arbeidet med beredskap skal også ivareta mattrygghet. VI skal videre bidra til god helse gjennom å arbeide for kunnskapsbasert forvaltning og konkurransekraftige bionæringer.

Målstrukturen er operasjonalisert gjennom mål- og resultatstyringssystemet som ble utarbeidet i 2017 og er felles for NFD og LMD. Målstrukturen er også nærmere beskrevet i MRS-rapporten for Veterinærinstituttet (se vedlegg 2).

### **3.1.1** Indikatorer

Status for og endring i forekomst av relevante sykdommer: VI skal frembringe en oversikt over status for og endring i forekomst av meldepliktige sykdommer og andre alvorlige tilstander innen fiskehelse, dyrehelse, dyrevelferd og mattrygghet. Oversikten skal følges av en beskrivelse av hovedutfordringer i året som har gått.

Egenvurdering av kvalitet og relevans av VIs forskning og kunnskapsproduksjon: VI skal gi en oversikt over og gjøre en egenvurdering av sin forskning og

kunnskapsproduksjon. Det innebærer å vurdere kvalitet og relevans i egne leveranser og å synliggjøre konsekvenser av de prioriteringer som er gjort.

|  |
| --- |
| Delmål |
| 1. Kunnskapsbasert forvaltning |
| 1. God beredskap |
| 1. Konkurransekraftige bionæringer |

## 3.2 Kunnskapsbasert forvaltning

VI skal utarbeide relevant kunnskapsgrunnlag av høy kvalitet for forvaltningen.

### 3.2.1 Indikatorer

-Aktiviteter rettet mot forvaltningen.

-Brukerundersøkelse hos sentrale brukere i forvaltningen.

## 3.3 God beredskap

VI skal levere relevant kunnskap for å forebygge og begrense helsetrusler mot dyr, fisk og mennesker. Det innebærer å være en langsiktig kunnskaps- og kompetanseleverandør for relevante aktører, slik at nødvendig kunnskap og kompetanse er tilgjengelig for disse for å avverge mulige helsetrusler. Dette krever overvåkning og diagnostikk av høy kvalitet og riktig omfang, samt relevant forskning. I tillegg må VI være i stand til å gjøre risikovurderinger av høy kvalitet.

VI skal ha resurser og kapasitet til være forberedt på uønskede hendelser og ha evne til å redusere negative effwekter og begrense skadevirkningene dersom slike hendelser skulle inntreffe.

### 3.3.1 Indikatorer

-Vurdering av VIs beredskapsevne og håndtering av sykdomsutbrudd

-Vurdering av kvalitet og relevans, samt ressursbruk på overvåkingsprogrammer.

## 3.4 Konkurransekraftige bionæringer

VI skal øke kunnskapen og kompetansen i biobasert næringsliv om hva som kan forebygge og

redusere helsetrusler hos fisk, dyr og mennesker. Det innebærer at VI skal drive kunnskapsbasert rådgiving og formidling mot aktuelle brukere i bionæringene.

### 3.4.1 Indikatorer

-Volum oppdragsprosjekter fordelt på næringer og tema.

-Aktiviteter rettet mot næringslivet

-Arbeid med ikke meldepliktige sykdommer

-Informasjon og tilbakemeldinger fra VIs brukere i bionæringene

# Prioriterte tiltak og bestillinger i 2018

## 4.1 Prioriterte tiltak

Kunnskap som kan bidra til å redusere produksjonssvinn i havbruk skal prioriteres i 2018. Dette omfatter blant annet effekten av nye behandlingsmetoder mot lakselus. Veterinærinstituttet skal bidra til å utvikle en omforent forståelse mellom ulike kunnskapsleverandører av hvordan svinn bør beregnes. Kunnskapen knyttet til satsingen på biosikkerhet skal utvikles videre, inkludert forskning på lakselus.

Veterinærinstituttet skal i samarbeid med andre arbeide med metodeutvikling og teknologi for å redusere kostnader knyttet til overvåking, diagnostikk og sykdomsspredning.

# Budsjettvedtak for 2018

## Budsjettvedtak

For Veterinærinstituttet stilles følgende beløp til disposisjon for 2018:

*Utgifter (1000 kr)*

|  |  |  |
| --- | --- | --- |
| *Kap.* | *928 Annen marin forskning og utvikling* | *Beløp* |
| *Post* | *50 Tilskudd til Veterinærinstituttet* | *57 787* |

Departementet holder inntil videre tilbake inntill 0,5 mill. kroner av bevilgningen til finansiering av nasjonal ekspert for fiskehelse i Europakommisjonen.

Tildelingen vil bli overført fra departementet til Veterinærinstituttet i kvartalsvise rater.

Veterinærinstituttet har ansvar for å planlegge virksomheten i 2018 innenfor de bevilgningsrammer som er gitt i dette brevet (jf. Reglement for økonomistyring i staten § 9 og Bestemmelser om økonomistyring i staten, pkt. 2.2.).

Det følger av § 5 i Stortingets bevilgningsreglement at utgiftsbevilgninger ikke kan overskrides eller brukes til andre formål enn forutsatt av Stortinget, med mindre det er gitt eksplisitt fullmakt om noe annet, jf. punkt 5.2 under.

# Rapportering

Det rapporteres om måloppnåelsen og bruken av midlene i virksomhetens årsrapport, jf. de krav som framgår av Veterinærinstituttets virksomhetsinstruks og av tildelingsbrevene fra hhv Landbruks- og matdepartementet (LMD) og Nærings- og fiskeridepartementet (NFD). Årsrapporten sendes LMD innen 15.03.19, som umiddelbart formidler årsrapporten videre til NFD.

Med hilsen

Bjørn Kåre Molvik (e.f.)

fung. ekspedisjonssjef

Stine Hammer

avdelingsdirektør

*Dokumentet er elektronisk signert og har derfor ikke håndskrevne signaturer*

Kopi: Riksrevisjonen

Landbruksdepartementet

# Vedlegg 1: Styringskalenderen for 2018

|  |  |  |
| --- | --- | --- |
| **Måned** | **Dato** | **Aktivitet** |
| **Mars** | 15. mars | Årsrapport 2017 |
| **April** |  | Første styringsmøte |
| **Mai** |  | Fagmøte om forvaltnignen av og bruken av det blå tilskuddet. |
| **Okt.** | okt. - nov. | Etatsstyringsmøte høst |
| **Nov.** | 1. nov. | Ev. innspill til store satsinger 2020 |
| **Des.** | 31. des. | Tildelingsbrev for 2019 |

Departementet vil invitere til et årlig fagmøte i løpet av våren der forvaltningen og bruken av det blå tilskuddet vil være tema for møtet. Eventuelt behov for et lignende møte på høsten vil vurderes på bakgrunn av erfaringen med møtet på våren.